CELEX: 62007TN0243
Language: bg
Date: 2007-07-11 00:00:00
Title: Дело T-243/07: Иск, предявен на 11 юли 2007 г. — Република Полша/Комисия на Европейските общности

8.9.2007   
            
            
               BG
            
            
               Официален вестник на Европейския съюз
            
            
               C 211/45
            
         Иск, предявен на 11 юли 2007 г. — Република Полша/Комисия на Европейските общности
   (Дело T-243/07)
   (2007/C 211/84)
   Език на производството: полски
   Страни
   
      Ищец: Република Полша (представител: E. Ośniecka-Tamecka, pełnomocnik rządu)
   
      Ответник: Комисия на Европейските общности
   Искания на ищеца
   
               —
            
            
               да се отмени Решение 2007/361/EО на Комисията от 4 май 2007 година за определяне на излишъците от запаси на селскостопански продукти, различни от захар, и финансовите последствия от изтеглянето им от пазара във връзка с присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия (нотифицирано под номер C(2007)1979) (1), в частта му, отнасяща се до Република Полша;
            
         
               —
            
            
               да се осъди Комисията да заплати съдебните разноски.
            
         Правни основания и основни доводи
   С оспорваното решение са определени количествата селскостопански продукти в свободно обръщение на полска територия към датата на присъединяване на Полша към Европейския съюз, които според Комисията са надвишавали нивото на нормални запаси от такива продукти и поради това по отношение на Полша са установени „сумите … за разходите за изтеглянето на излишъците от запаси … на продукти“.
   Ищецът иска отмяна на оспорваното решение, като изтъква две правни основания: нарушение на приложение IV, глава 4, параграф 4 към Акта относно условията на присъединяването (2) поради липса на правомощие на Комисията да приеме оспорваното решение и нарушаване на принципа на пропорционалност.
   Ищецът мотивира първото правно основание с това, че, като е приела оспорваното решение, Комисията е превишила своето правомощие, произтичащо от параграф 4 от глава 4 на приложение IV към Акта относно условията на присъединяването, доколкото това решение внася промени в споразуменията, подписани с Акта относно условията на присъединяването, чрез определянето на финансови санкции, които не са били предвидени в Акта. По-нататък ищецът изтъква, че оспорваното решение противоречи на принципа, съдържащ се в Акта относно условията на присъединяването, че държавите-членки трябва да действително да изтеглят от пазарите си излишъците от запаси на селскостопански продукти, които са в свободно обръщение на техните територии към датата на присъединяването им.
   Ищецът мотивира второто правно основание относно нарушаването на принципа на пропорционалност с това, че целите на оспорваното решение взаимно си противоречат и поради това не са правно обосновани. Освен това оспорваното решение не било подходящо средство за уреждане на разходите за изтегляне от пазара на излишъците от запаси. Същевременно ищецът посочва, че решението съдържа съществени грешки при определянето на количествата излишъци от запаси в свободно обръщение на полска територия и че то не е отчело количествата запаси, които Полша е изтеглила от територията си за собствена сметка след датата на присъединяването. Ищецът твърди, че с решението на Полша са били наложени разходи за изтегляне от пазара на запаси, които в действителност не са били понесени от Общността и че това е довело до неоснователно обогатяване на Общността за сметка на Полша. Ищецът също изтъква, че приемането на оспорваното решение не е било необходимо предвид липсата на смущения на селскостопанските пазари след присъединяването на Полша към Европейския съюз и продължителния период от време, който е изтекъл от датата на присъединяване. Според твърденията на ищеца, въпреки че е било прието въз основа на Акта относно условията на присъединяването, оспорваното решение не е осъществило в селскостопанския сектор нито една от целите, установени от Акта.
   
      (1)  OВ L 138, 2007 г., стp. 14.
   
      (2)  Акт относно условията на присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Република Словакия и промените в учредителните договори на Европейския съюз (ОВ L 236, 2003 г., стp. 33).